Hvor fremstilles Pinot Noir?
Den ædle drue har været med til at skabe Bourgognes ry som et af verdens bedste rødvinsområder, hvorfor Pinot Noir fra Bourgogne i dag er blandt de dyreste og mest eftertragtede rødvine i verden. Men Pinot Noir dyrkes ikke kun i Bourgogne, men overalt på kloden, hvor forholdene er optimale. For Pinot Noir er en fintfølende druesort, der kan være vanskelig at dyrke og fremstille vin på. Den skrøbelige Pinot Noir-drue trives bedst i kølige og moderate klimaer, men blomstrer sent, modner tidligt og reagerer kraftigt på temperaturudsving.